Document ID: 32008R1033

KOMISSION ASETUS (EY) N:o 1033/2008,
annettu 20 päivänä lokakuuta 2008,
yrityskeskittymien valvonnasta annetun neuvoston asetuksen (EY) N:o 139/2004 täytäntöönpanosta annetun asetuksen (EY) N:o 802/2004 muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Euroopan talousalueesta tehdyn sopimuksen,
ottaa huomioon yrityskeskittymien valvonnasta 20 päivänä tammikuuta 2004 annetun neuvoston asetuksen (EY) N:o 139/2004 (EY:n sulautuma-asetus) (1) ja erityisesti sen 23 artiklan 1 kohdan,
on kuullut keskittymiä käsittelevää neuvoa-antavaa komiteaa,
sekä katsoo seuraavaa:
(1)
Yrityskeskittymien valvonnasta annetun neuvoston asetuksen (EY) N:o 139/2004 täytäntöönpanosta 21 päivänä huhtikuuta 2004 annetussa komission asetuksessa (EY) N:o 802/2004 (2) vahvistetaan menettelysäännöt yrityskeskittymistä annettavia ilmoituksia ja niiden tutkimista varten. Jotta voidaan ottaa huomioon Bulgarian ja Romanian liittyminen Euroopan unioniin, yrityskeskittymien ilmoittamiseen käytettävä lomake, jolla on annettava tietyt tiedot kaikki jäsenvaltiot kattavan luettelon perusteella, on tarpeen saattaa ajan tasalle.
(2)
Näyttää siltä, että menettelyä on suotavaa selkiyttää henkilöiden, yritysten tai yritysten yhteenliittymien menettelyn aikana toimittamien asiakirjojen tai antamien lausuntojen osalta siltä osin kuin on kyse asiakirjoista tai lausunnoista, joiden voidaan katsoa olevan ei-luottamuksellisia.
(3)
ETA:n sekakomitea teki 8 päivänä kesäkuuta 2004 päätökset N:o 78/2004 ja N:o 79/2004. Mainituilla päätöksillä asetus (EY) N:o 139/2004 otetaan osaksi ETA-sopimusta. Mainittujen päätösten huomioon ottamisen sekä oikeudellisen selkeyden ja avoimuuden vuoksi on tarpeen tehdä mukautuksia ilmoituslomakkeisiin ja erityisesti perusteltuja lausuntoja koskevaan RS-lomakkeeseen (RS-lomake), joka koskee tiedonantovaatimuksia, kun on kyse asetuksen (EY) N:o 139/2004 4 artiklan 4 ja 5 kohdan mukaisesta käsittelypaikan siirtämisestä ennen ilmoitusta.
(4)
Jotta voitaisiin varmistaa, että komissiolla on valmiudet laatia asianmukainen arviointi sitoumuksista, joita ilmoituksen tekijät esittävät asetuksen (EY) N:o 139/2004 6 artiklan 2 kohdan tai 8 artiklan 2 kohdan mukaisesti keskittymän saattamiseksi yhteismarkkinoille soveltuvaksi, ilmoituksen tekijöitä olisi vaadittava toimittamaan yksityiskohtaisia tietoja esitetyistä sitoumuksista ja erityisesti antamaan tietyt tiedot, jos esitetyt sitoumukset koskevat liiketoiminnan luovuttamista.
(5)
Jotta komissio saa varmuuden siitä, että sitoumukset pannaan täytäntöön riittävän ajoissa ja asianmukaisella tavalla, on aiheellista täsmentää, että sitoumuksiin voidaan liittää yksityiskohtaisia tietoja osapuolten ehdottamista tarkoituksenmukaisista järjestelmistä, kuten komissiota sitoumusten noudattamisen valvonnassa avustavan toimitsijamiehen nimittämisestä.
(6)
Sen vuoksi asetusta (EY) N:o 802/2004 olisi muutettava,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 802/2004 seuraavasti:
1)
Lisätään 18 artiklaan 4 kohta seuraavasti:
”4. Jos henkilöt, yritykset tai yritysten yhteenliittymät eivät noudata 2 tai 3 kohtaa, komissio voi olettaa, että kyseiset asiakirjat tai lausunnot eivät sisällä luottamuksellisia tietoja.”
2)
Lisätään 20 artiklaan 1 a kohta seuraavasti:
”1a. Edellä 1 kohdassa vahvistettujen vaatimusten lisäksi, kun keskittymään osallistuvat yritykset esittävät sitoumuksia asetuksen (EY) N:o 139/2004 6 artiklan 2 kohdan tai 8 artiklan 2 kohdan mukaisesti, niiden on samalla toimitettava tämän asetuksen liitteessä IV olevassa korjaustoimenpiteitä koskevassa RM-lomakkeessa (RM-lomake) säädetyistä tiedoista ja asiakirjoista yksi alkuperäinen ja 10 jäljennöstä. Toimitettujen tietojen on oltava virheettömiä ja täydellisiä.”
3)
Lisätään 20 a artikla seuraavasti:
”20 a artikla
Toimitsijamiehet
1. Sitoumuksiin, joita keskittymään osallistuvat yritykset esittävät asetuksen (EY) N:o 139/2004 6 artiklan 2 kohdan tai 8 artiklan 2 kohdan mukaisesti, voi sisältyä riippumattoman toimitsijamiehen (tai riippumattomien toimitsijamiesten) nimittäminen keskittymään osallistuvien yritysten omalla kustannuksella avustamaan komissiota sen valvoessa, kuinka hyvin osapuolet noudattavat sitoumuksiaan, tai käyttämään valtuuksia, jotka sille (niille) on annettu sitoumusten täytäntöönpanoa varten. Osapuolet voivat nimittää toimitsijamiehen komission hyväksyttyä tämän henkilöllisyyden tai komissio voi nimittää toimitsijamiehen. Toimitsijamies hoitaa tehtäviään komission valvonnan alaisuudessa.
2. Komissio voi liittää tällaiset sitoumuksiin sisältyvät toimitsijamiestä koskevat määräykset asetuksen (EY) N:o 139/2004 6 artiklan 2 kohdan tai 8 artiklan 2 kohdan mukaisiksi ehdoiksi ja velvoitteiksi.”
4)
Muutetaan liitteet tämän asetuksen liitteen mukaisesti.
2 artikla
Voimaantulo
Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä lokakuuta 2008.

Labels: 12
4
15